Morten Bødskov (S), 2024-01-18:
Tak for det, formand, og tusind tak til forslagsstillerne for at have fremsat beslutningsforslaget her.
Som en af forslagsstillerne jo allerede har redegjort grundigt for, er det et forslag, der er fremsat af Socialistisk Folkeparti, Enhedslisten og Alternativet, og som handler om at sikre erhvervsdrivende adgang til en basal erhvervskonto i et pengeinstitut, ligesom vi – som det jo rigtigt nok blev fremført – som privatkunder har i dag.
Der er ingen tvivl om, at det selvfølgelig er problematisk, hvis erhvervsdrivende oplever, at det er svært at få adgang til en bankkonto.
Det er en grundforudsætning for overhovedet at drive virksomhed, for ellers kan man jo have svært ved at få noget så grundlæggende som at gennemføre og modtage betalinger til at fungere.
Heldigvis går det jo rigtig godt i dansk økonomi.
Vi har rekordhøj beskæftigelse, der skabes utrolig mange virksomheder, og vi kan se, at Danmark ligger i top på de internationale ranglister for konkurrenceevne og rammevilkår.
Og bare for at nævne en af de seneste har vi i de sidste 2 år ligget nr. 1 på den schweiziske IMD's rangliste over konkurrencedygtighed.
Det skyldes ikke bare regeringen – det vil man selvfølgelig som minister gerne tage æren for – men selvfølgelig også et bredt samarbejde her i Folketinget om at sikre så gode rammevilkår for dansk erhvervsliv som muligt.
Det skal vi holde fast i, for det er godt både for erhvervslivet og for Danmark.
Derfor skal vi også sikre gode rammer for, at erhvervslivet får adgang til erhvervskonti, således at de kan drive deres virksomhed på bedst mulig vis.
Derfor præsenterede kulturministeren og jeg jo altså også i slutningen af november måned et forslag om en styrket adgang til en basal betalingskonto, som det hedder.
Den styrkede adgang skal både gælde for erhvervsdrivende og for foreninger, fordi også mange foreninger jo beretter om, at de har endog meget svært ved at få åbnet en bankkonto.
Forslaget om en basal betalingskonto skal være med til at lette ikke bare adgangen til at oprette en konto, men også byrderne og at fjerne unødigt bøvl, så erhvervsdrivende og foreninger kan bruge deres kræfter på at føre deres idéer og virksomhed ud i livet.
Derfor mener jeg, hvilket ikke er nogen overraskelse, at intentionen i beslutningsforslaget er god.
Men jeg tror også, det er vigtigt, at vi er opmærksomme på, at det er afgørende, at vi får inddraget både erhvervet, organisationerne og foreningerne – alle interessenterne i det her – således at vi er sikre på, at vi rammer det rigtige snit.
For som vi har diskuteret de gange, jeg i hvert fald selv har været med til at diskutere det her i salen, er der gråzoner og spørgsmål, som vi simpelt hen er nødt til at få afklaret.
Det er det, vi er i gang med nu.
Normalt plejer vi her i Folketinget at gå meget op i, at der er ordentlige høringsprocedurer med inddragelse af erhvervet og foreningerne, så de har den tilstrækkelige tid til at være grundige.
Det er det, vi sidder med nu.
Derfor er planen også, at det lovforslag, som kulturministeren og jeg præsenterede her i november, kommer i efteråret 2024.
Så kan vi forhåbentlig få bred enighed om at gennemføre den model, som både erhvervet og foreningerne mener passer til dem.
Vi skal have fundet det rigtige snit i alle de her spørgsmål, som der er under den her overflade.
Det er det, vi arbejder med nu.
Men vi deler som sagt intentionerne.
Tak for ordet.